**KRIŽNI PUT U BOJI**

**aktivnost za 3. raz. OŠ i prvopričesnike**

Aktivnost je predviđena za treći razred OŠ, kandidate za Prvu Svetu Pričest, može se koristiti kao katehetski materijal ili ponavljanje nastavne teme o Isusovoj muci ili križnom putu u školi. (Kod naslova se može ubaciti prigodna fotografija s bojicama, to ostavljam grafičaru, kao i povećati veličina brojeva, fonta….)

**Dragi vjeroučenici!**

Svima vam je poznato i naučili ste da se nalazimo u vremenu korizme, vremenu u kojem se na poseban način pripremamo za Uskrs: malim odricanjem, dobrim djelima, molitvom… Ono što je Isus svojim učenicima u znakovima predao na Posljednjoj večeri, to se stvarno dogodilo na dan Isusove smrti. Pokušat ćemo kroz ovaj rad naučiti i prisjetiti se Isusove žrtve za nas.

Svojom mukom, smrću i uskrsnućem Isus nam je darovao novi, vječni život. Svakog dana upućen nam je poziv sudjelovati u tom životu. U korizmi, u pobožnosti Križnoga puta posebno razmišljamo o vrijednosti Kristove žrtve. Isusov križni put sastoji se od 14 postaja koje lako možeš naučiti izrađujući svoj ***Križni put u boji*.**

Za ovaj rad potrebne su ti: bojice, šiljilo, 15 čistih bijelih papira, vrpca ili malo špage. Krenimo zajedno u molitvu Isusova križnog puta i obojimo ga bojama našeg promišljanja o njegovoj žrtvi za nas!

Ukoliko nemaš mogućnosti printanja kod kuće, na listove možeš sam/a nacrtati brojeve koji označavaju postaje križnog puta. Pokušaj se uživjeti u stvarnost koju je Isus prošao i svaku postaju obojiti bojom koja progovara zgodom koja se uistinu dogodila. Kao mali poticaj na dnu stranice su pitanja koja ti mogu pomoći u promišljanju, a na vrhu stranice je i naziv svake postaje. Sretno!

**ISUSA OSUĐUJU NA SMRT**

1

Kojom bojom bi obojio/la osudu, nepravdu ili

osjećaj kad te netko nepravedno osudi, a ti nisi kriv/a?

**ISUS PRIMA NA SE KRIŽ**

2

Kojom bojom bi obojio/la svoje male žrtvice i teškoće koje podnosiš za svoje bližnje, trenutke u kojima pretrpiš nešto za druge?

**ISUS PADA PRVI PUT POD KRIŽEM**

3

Kojom bojom bi obojio/la svoj pad, osjećaj kad ti svojem bližnjem činiš nešto

nažao ili nešto što nije dobro?

**ISUS SUSREĆE SVOJU SVETU MAJKU**

4

Kojom bojom bi obojio/la ljubav svoje majke? Njezinu brigu za tebe, pažnju, pomoć?

**ŠIMUN CIRENAC POMAŽE ISUSU NOSITI KRIŽ**

5

Kojom bojom bi obojio/la pomoć svoga prijatelja? Osjećaj kad ste zajedno, kad se skupa igrate, kad si međusobno pomažete ili kad možeš računati na njega?

**VERONIKA PRUŽA ISUSU RUBAC**

6

Kojom bojom bi obojio/la kada si ti prijatelju na raspolaganju, kada mu ti želiš pomoći u pisanju zadaće ili mu nudiš svoju pomoć?

**ISUS PADA DRUGI PUT POD KRIŽEM**

7

Kojom bojom bi obojio/la osjećaj kada prema drugome ponoviš pogrešku koju si već ranije učinio? Ili unatoč opomeni ponovo učiniš ono

što je već tvojeg bližnjeg povrijedilo?

**ISUS TJEŠI JERUZALEMSKE ŽENE**

8

Kojom bojom bi obojio/la osjećaj kada utješiš nekoga tko je tužan, kada nekim dobrim djelom svojem bližnjem vratiš osmijeh na lice?

**ISUS PADA TREĆI PUT POD KRIŽEM**

9

Kojom bojom bi obojio/la osjećaj kada odlučiš biti bolji, popraviti kod sebe ono što nije dobro i kada u tome uistinu uspiješ?

**ISUSA SVLAČE** 10

Kojom bojom bi obojio/la osjećaj kada te netko osramoti pred drugima ili kada netko oda neku tvoju tajnu, nešto što želiš sakriti od drugih?

**ISUSA PRIBIJAJU NA KRIŽ** 11

Kojom bojom bi obojio/la osjećaj kada se od tebe udalje tvoji prijatelji

i kada ostaneš potpuno sam?

**ISUS UMIRE NA KRIŽU** 12

Kojom bojom bi obojio/la osjećaj dok promatraš Isusa raspetog na križu koji je umro za svakog čovjeka?

**ISUSA SKIDAJU S KRIŽA** 13

Kojom bojom bi obojio/la osjećaj kada nestane neka tvoja teškoća

ili muka koja te je mučila? Kada si ponovo sretan i zadovoljan?

**ISUSA POLAŽU U GROB** 14

Kojom bojom bi obojio/la osjećaj kada si se žrtvovao za nekoga i učinio možda nešto što ti nije po volji kako bi tvoj bližnji bio sretan?

Kada si obojio/la sve postaje križnog puta i pokušao izraziti svoje suosjećanje s Isusom našilji svoje bojice, a otpatke od šiljenja nemoj baciti nego ih iskoristi za naslovnu stranicu svojeg križnog puta.




Nalijepi ih u obliku križa na jedan čisti papir i stavi naslov: KRIŽNI PUT U BOJI.





Postaje složi po redu (jednu iza druge), naslovnu stranicu stavi prvu, papirima probuši rupe i uveži s malo vrpce ili konopca.





Ukoliko budeš pri volji prezentiraj svojoj obitelji svoj križni put ili još bolje: otvori svoj Mali molitvenik koji ti je pomoć u pripremi za Prvu Svetu Pričest, pronađi u njemu pobožnost Križnog puta i izmoli ga sa svojom obitelji!

Nadam se da ti je ova aktivnost pomogla ponoviti gradivo školskog vjeronauka, župne kateheze, ali i potaknula tebe i tvoju obitelj na promišljanje i zahvalnost Isusu za sve što je učinio za nas. Neka ti je plodna dobrim djelima i blagoslovljena ova korizma!

s. Kristina Maslać, SMI